Notum sit tam presentibus quam futuris quod ego Guichardus, Lugdunensis ecclesie archiepiscopus et apostolice sedis legatus, et ego Henricus Eduensis episcopus, controversias que inter Eduenses et Cistercienses diu agitate sunt, utriusque capituli assensu hoc modo difinivimus. De omnibus pascuis potestatis Biliniaci statutum est ut mutuis recursibus utantur tam Cistercienses quam Biliniacenses usque ad Vort: a festo tamen beati Remigii usque ad festum sancti Andree a forestibus Cistercienses abstinebunt si glandes fuerint. Abstinebunt etiam a dampno satorum atque pratorum que secari solent: a pratis vero abstinebunt a medio Aprilis usque ad Assumptionem beate Marie. Si autem dampnum contigerit, emendabitur secundum consuetudinem potestatis Biliniaci sine lege. De terra Crespei de qua Cistercienses conquerebantur, statutum est ut secundum antiquorum divisionem terminetur. De villa Albane, secundum diffinitionem Odonis ducis Burgundie et Godefridi Linguonensis episcopi teneatur. Omnem calumpniam de stagno, canonici Eduenses ecclesie Cistercii omnino dimiserunt. Vineas censuales Alosie quas tenent Cistercienses, teneant sub consueto censu. Vineam Gisleberti quondam conversi, pro ut judicatum est Belne, teneant Eduenses. De vinea Gaimari, dictum est ut si Cistercienses legales garentes illius vinee habere potuerint, in pace eam teneant sub consueto censu, et si habere non potuerint, aut Eduenses dimittent aut per eos possidebunt. Vineas Odonis et Stephani, presbiterorum de Ogeriis, in pace possidebunt Eduenses. De terra Ansei de Fainai, diffinitum est ut utriusque super terram veniant et quantum ipsius terre Eduenses suum esse probaverint, aut eis dimittent Cirtercienses aut censum secundum quantitatem sue porcionis eis persolvent si legalem garentem habere non potuerint. Pro reformatione hujus pacis, dominus Henricus episcopus XXX solidos capitulo Eduensi persolvet annuatim. Ut autem amplior pax et caritas habundantior inter utramque ecclesiam in perpetuum teneatur, tali fraternitate convincti sunt: dominus Gislebertus, Cisterciensis abbas, concessit omnibus canonicis Eduensibus ut, audito cujuslibet obitu, apud Cistercium planarium tricenarium fiat et unusquisque sacerdotum missam pro eo cantet et quinquaginta psalmos. Hoc idem Eduenses Cisterciensibus concesserunt. Quecumque autem scripta vel privilegia vel domini pape vel alterius ante hanc compositionem facta constant, hac amicabili compositione quassata decernimus. Acta sunt hec in vigilia Ascencionis Edue in claustro sancti Nazarii. Anno ab incarnatione Domini Mº Cº LXº VIIº. Testes: Guichardus Lugdunensis archiepiscopus et apostolice sedis legatus; Henricus Eduensis episcopus; Gislebertus abbas Cisterciensis; Galo abbas de Buxeria; Seguinus Eduensis ecclesie decanus; Bertrannus cantor; Hugo abbas sancti Stephani; Hugo sancti Andochii succentor; Gauterius archidiaconus Eduensis; Hugo senescalus; Galo Tortus et Herannus frater ejus, Humbertus de Buxol, magister Obertus, Robertus sancti Johannis, Ansericus, Garinus de Colchis, Guido de Perrol, Ascherius, Ancelinus, omnes canonici Eduenses; Bernardus capellanus sancte Marie; Guido Maset, Gaufridus cantor et Arnaldus, monachi Cistercienses; Johannes de Pune et Isaardus, monachi archiepiscopi. Ut autem hec in perpetuum rata permaneant et fidem possint prebere legentibus, sigillorum nostrorum et sigillorum abbatis Cistercii et Eduensis capituli impressione munimus. S. Seguini Eduensis decani. S. Bertranni cantoris. S. Stephani prepositi. S. Hugonis abbatis sancti Stephani. S. Hugonis archidiaconi. S. Hugonis abbatis sancti Petri. S. Rodulfi archidiaconi Belnensis. S. Girardi de Scutiniaco prepositi Biliniaci.